เตรียมจัดกำลังเจ้าหน้าที่ดูแลการชุมนุมไว้พร้อมแล้ว พร้อมตั้งด่านตรวจ 6 จุดหลัก ดูแลการเดินทางข้ามจังหวัด
พล.ต.ต.ปิยะ ต๊ะวิชัย รองผู้บัญชาการตำรวจนครบาลเเละโฆษกกองบัญชาการตำรวจนครบาล กล่าวว่า ขณะนี้ กรุงเทพมหานครได้ประกาศเป็นพื้นที่ควบคุมสูงสุดและเข้มงวด มีข้อห้ามการรวมตัว/การมั่วสุมหรือการร่วมทำกิจกรรมอื่นใดที่มีคนเกินกว่า 5 คน ไม่สามารถทำได้ ถือเป็นสิ่งที่ผิดกฎหมาย ที่สำคัญยังถือเป็นความเสี่ยงต่อการแพร่ระบาดของโรคโควิด -19 ทั้งนี้ สำนักงานตำรวจแห่งชาติและกองบัญชาการตำรวจนครบาล ได้มีการแจ้งเตือนเป็นระยะๆ สม่ำเสมอ ซึ่งหากฝ่าฝืนจะมีความผิดตามพระราชกำหนดการบริหารสถานกาณ์ฉุกเฉินฯ และความผิดตามพระราชบัญญัติควบคุมโรคติดต่อ ส่วนการดูแลการชุมนุมของกลุ่มต่างๆ นั้น ได้จัดกำลังเจ้าหน้าที่ตำรวจเพื่อดูแลความสงบเรียบร้อยไว้พร้อมแล้ว ซึ่งจากการข่าวพบว่า จะมีการชุมนุม 3 พื้นที่หลัก ได้แก่ อนุสาวรีชัยสมรภูมิ อนุสาวรีย์ประชาธิปไตยและทำเนียบรัฐบาล จึงขอให้ประชาชนหลีกเลี่ยงการเดินทางในเส้นทาง 3 พื้นที่ดังกล่าว สำหรับการดูแลเพื่อป้องกันการแพร่ระบาดของโรคโควิด -19 นั้น มีความร่วมมือระหว่างเจ้าหน้าที่ตำรวจ ทหารและเจ้าหน้าที่ควบคุมโรค เพื่อควบคุมการเดินทางข้ามจังหวัดโดยไม่มีเหตุจำเป็น โดยตั้งจุดตรวจรวม 6 จุดหลัก ได้แก่ ถนนวิภาวดีรังสิต บริเวณหน้าท่าอากาศยานดอนเมืองหรือสถานีรถไฟดอนเมือง , ถนนสุวิทวงศ์ บริเวณแยกมหานคร , ถนนบางนา-ตราด บริเวณปั๊มน้ำมันแยกบางนา-ตราด กิโลเมตรที่ 45 , ถนนพระราม 2 ปั๊ม ปตท.ขาออก , ถนนเพชรเกษม หน้าสำนักงานเขตหนองแขมและถนนบรมราชชนนี บริเวณตัดออกสาย 3 ทั้งนี้เพื่อให้กาเคลื่อนที่ข้ามจังหวัดเหลือน้อยที่สุดเท่าที่จำเป็นเพื่อดูแลประชาชนและรถขนส่งสินค้าอุปโภคบริโภคเพื่อความเป็นอยู่ของประชาชน การกวดขันการเดินทางของประชาชนช่วงเวลา 21.00 น.- 04.00 น. เพิ่มอีก 88 จุด โดยยังเป็นการปฏิบัติงานร่วมกันของเจ้าหน้าที่เช่นเดิม โดยสลับสับเปลี่ยนกันเป็นลักษณะใยแมงมุมเพื่อให้ครอบคลุมพื้นที่มากที่สุดและมาตรการดูแลป้องกันโรคในสถานประกอบการของกลุ่มแรงงานทั้งแรงงานไทยและแรงงานต่างด้าว 208 จุดทั่วกรุงเทพมหานคร จำกัดควบคุมในจุดที่มีการแพร่ระบาด โดยจะมีการจัดส่งเจ้าหน้าที่ไปดูแลและสุดท้ายมาตรการสายตรวจร่วม เพื่อดูแลตรวจตราพื้นที่แพร่ระบาดต่างๆ เพื่อให้คำแนะนำและตรวจเชิงรุก